Proposta għal DEĊIŻJONI TAL-KUNSILL li tawtorizza lill-Istati Membri jinnegozjaw dawk il-kwistjonijiet li jaqgħu taħt il-kompetenza esklużiva tal-Unjoni fil-Konferenza tan-Nazzjonijiet Uniti dwar it-Trattat dwar il-Kummerċ fl-Armi (New York, 2-27 ta' Lulju 2012) /* COM/2012/0241 final - 2012/0124 (NLE) */





MEMORANDUM TA’ SPJEGAZZJONI Il-Konferenza tan-Nazzjonijiet Uniti dwar it-Trattat dwar il-Kummerċ tal-Armi se sseħħ fi New York mit-2 sas-27 ta’ Lulju 2012. L-għan tal-Konferenza huwa Trattat dwar il-Kummerċ fl-Armi li jorbot legalment bl-għan li l-kummerċ tal-armi konvenzjonali legali jsir iktar responsabbli, billi jiġu stabbiliti parametri internazzjonali komuni għolja li jirregolaw it-trasferimenti internazzjonali tal-armi. Hu probabbli li t-Trattat previst jipprovdi għal miżuri (bħal liċenzji ta’esportazzjoni jew importazzjoni) li, fil-prinċipju, jaqgħu fl-ambitu tal-Politika Kummerċjali Komuni tal-Unjoni. Skont ġurisprudenza stabbilita sewwa, dawn il-miżuri ma jitneħħewx mill-ambitu tal-Politika Kummerċjali Komuni u, għalhekk, tal-kompetenza esklużiva tal-Unjoni sempliċiment għaliex Stat Membru jieħu dawn il-miżuri biex iħares is-sigurtà nazzjonali tiegħu. Billi r-Regolament tal-Kunsill (KE) Nru 260/2009 tas-26 ta’ Frar 2009 dwar ir-regoli komuni għall-importazzjonijiet u r-Regolament tal-Kunsill (KE) Nru 1061/2009 tad-19 ta’ Ottubru 2009 li jistabbilixxi regoli komuni għall-esportazzjonijiet, awtorizzaw lill-Istati Membri biex jimponu restrizzjonijiet fuq l-importazzjonijiet u l-esportazzjonijiet, rispettivament, abbażi inter alia ta’ raġunijiet ta' sigurtà pubblika u moralità pubblika, jeħtieġ li jiġi żgurat li l-miżuri stipulati fit-Trattat jikkonformaw mat-termini ta’ dawn l-awtorizzazzjonijiet. Barra minn hekk, matul dawn l-aħħar 20 sena, ġew adottati bosta atti legali tal-UE bil-għan li jiffaċilitaw u jeliminaw l-ostakoli għat-trasferimenti tal-armi konvenzjonali fi ħdan is-suq intern jew li jimmiraw biex jirregolaw l-esportazzjonijiet tal-armi konvenzjonali u l-oġġetti b’użu doppju lejn pajjiżi terzi: (a) Id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, kif emendata; (b) Id-Direttiva tal-Kunsill 93/15/KEE tal-5 ta' April 1993 dwar l-armonizzazzjoni tad-dispożizzjonijiet dwar id-dħul fis-suq u s-superviżjoni ta' splussivi għall-użu ċivili, kif emendata; (c) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, kif emendata; (d) Ir-Regolament (UE) Nru 258/2012 tal-Parlament Ewropew u tal-Kunsill tal- 14 ta’ Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-iffabrikar illeċitu ta’ u l-ittraffikar fl-armi tan-nar, il-partijiet, komponenti u ammunizzjoni tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali (il-Protokoll tan-NU dwar l-Armi tan-Nar), u li jistabbilixxi awtorizzazzjoni għall-esportazzjoni, u miżuri rigward l-importazzjoni u t-transitu għall-armi tan-nar, il-partijiet u l-komponenti tagħhom u l-ammunizzjoni; (e) Ir-Regolament tal-Kunsill (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju; (f) Id-Direttiva 2009/81/KE tal-Parlament Ewropew u tal-Kunsill tat-1 ta’ Lulju 2009 dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà. Sabiex tiġi żgurata l-kompatibbiltà bejn Trattat futur dwar il-Kummerċ fl-Armi u d-dispożizzjonijiet tad-Direttivi 91/477/KEE, 93/15/KE u 2009/43/KE, it-trattat futur ma għandux jirrikjedi li t-trasferimenti ta' armi u munizzjonijiet bejn l-Istati Membri għandhom jiġu evalwati skont il-parametri miftiehma u awtorizzati permezz ta' liċenzja fuq bażi ta’ każ b'każ. Jekk dan ir-rekwiżit ma jibqa' jgħodd fi Trattat futur dwar il-Kummerċ fl-Armi, l-Istati Membri li jkunu parti minn dan it-Trattat ma jkunux jistgħu japplikawh għall-kummerċ intra-UE ta’ armi mingħajr ma jiksru l-liġi tal-UE. Sabiex tiġi żgurata l-kompatibbiltà bejn Trattat futur dwar il-Kummerċ fl-Armi u d-dispożizzjonijiet tar-Regolament (UE) Nru 258/2012, it-trattat futur għandu jkun konsistenti mal-prinċipju dikjarat mill-Protokoll tan-NU dwar l-Armi tan-Nar u jiġifieri l-Artikolu 10. Skont dan tal-aħħar l-armi tan-nar u oġġetti relatati ma għandhomx jiġu ttrasferiti bejn l-Istati mingħajr l-għarfien u l-kunsens tal-Istati kollha involuti. L-armi tan-nar ma għandhomx jiġu esportati lejn jew minn pajjiżi li ma awtorizzawx it-trasferiment. In-negozjati tat-Trattat dwar il-Kummerċ fl-Armi jkopru kwistjonijiet li jaqgħu taħt il-kompetenza esklużiva tal-Unjoni, għax jaqgħu fl-ambitu tal-politika kummerċjali komuni u minħabba li l-konklużjoni tat-Trattat tista’ tolqot xi regoli komuni jew tbiddel il-kamp tal-applikazzjoni tagħhom. Fiċ-ċirkostanzi attwali, huwa rakkomandabbli li l-Istati Membri jingħataw l-awtorizzazzjoni li jinnegozjaw it-Trattat dwar il-Kummerċ fl-Armi fuq kwistjonijiet li jaqgħu taħt il-kompetenza esklużiva tal-Unjoni skont d-direttivi xierqa ta’ negozjar. Din l-awtorizzazzjoni ma tkoprix għalhekk dawk l-elementi tat-Trattat dwar il-Kummerċ fl-Armi li jistgħu jaqgħu taħt il-kompetenza tal-Unjoni skont is-CFSP u li jirrelataw mal-acquis tas-CFSP. 2012/0124 (NLE) Proposta għal DEĊIŻJONI TAL-KUNSILL li tawtorizza lill-Istati Membri jinnegozjaw dawk il-kwistjonijiet li jaqgħu taħt il-kompetenza esklużiva tal-Unjoni fil-Konferenza tan-Nazzjonijiet Uniti dwar it-Trattat dwar il-Kummerċ fl-Armi (New York, 2-27 ta' Lulju 2012) IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 2(1), 114(1), 207(4), l-ewwel subparagrafu, u 218(3) u (4) tiegħu, Wara li kkunsidra l-proposta mill-Kummissjoni[1], Billi: (1) Fl-erbgħa u sittin sessjoni tagħha, l-Assemblea Ġenerali tan-Nazzjonijiet Uniti adottat ir-riżoluzzjoni 64/48, fejn iddeċidiet li tlaqqa’ Konferenza tan-Nazzjonijiet Uniti dwar it-Trattat dwar il-Kummerċ fl-Armi biex tiltaqa’ għal erba’ ġimgħat konsekuttivi fl-2012 biex telabora strument legalment vinkolanti dwar l-ogħla standards komuni internazzjonali possibbli għat-trasferimenti tal-armi konvenzjonali. Il-Konferenza tan-Nazzjonijiet Uniti dwar it-Trattat dwar il-Kummerċ fl-Armi se sseħħ fi New York mit-2 sas-27 ta’ Lulju 2012. L-għan tal-konferenza hu Trattat dwar il-Kummerċ fl-Armi li jorbot legalment bl-għan li l-kummerċ tal-armi konvenzjonali legali jsir iktar responsabbli, billi jiġu stabbiliti parametri internazzjonali komuni għolja li jirregolaw it-trasferimenti tal-armi internazzjonali u jittrattaw il-proliferazzjoni mhux mixtieqa u irresponsabbli tal-armi konvenzjonali. (2) Hu probabbli li t-Trattat previst jipprovdi għal miżuri (bħal liċenzji ta’ esportazzjoni jew importazzjoni) li jaqgħu fl-ambitu tal-Politika Kummerċjali Komuni tal-Unjoni. Billi r-Regolament tal-Kunsill (KE) Nru 260/2009 tas-26 ta’ Frar 2009 dwar ir-regoli komuni għall-importazzjonijiet u r-Regolament tal-Kunsill (KE) Nru 1061/2009 tad-19 ta’ Ottubru 2009 li jistabbilixxi regoli komuni għall-esportazzjonijiet awtorizzaw lill-Istati Membri biex jimponu restrizzjonijiet fuq l-importazzjonijiet u l-esportazzjonijiet, rispettivament, abbażi inter alia ta’ raġunijiet ta' sigurtà pubblika u moralità pubblika, jeħtieġ li jiġi żgurat li l-miżuri stipulati fit-Trattat previst jikkonformaw mat-termini ta’ dawn l-awtorizzazzjonijiet. (3) Ġew adottati diversi atti legali tal-Unjoni Ewropea bl-għan li jiffaċilitaw u jeliminaw l-ostakoli għat-trasferimenti tal-armi konvenzjonali fi ħdan is-suq intern jew li għandhom l-għan li jirregolaw l-esportazzjonijiet tal-armi konvenzjonali jew oġġetti b’użu doppju lil pajjiżi terzi, inkluż b’mod partikolari: a) Id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, b) id-Direttiva tal-Kunsill 93/15/KEE tal-5 ta’ April 1993 dwar l-armonizzazzjoni tad-dispożizzjonijiet dwar it-tqegħid fis-suq u s-superviżjoni ta' splussivi għall-użu ċivili, kif emendata, c) id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fi ħdan il-Komunità, d) ir-Regolament (UE) Nru 258/2012 tal-Parlament Ewropew u tal-Kunsill tal-14 ta’ Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-iffabrikar illeċitu ta’ u l-ittraffikar fl-armi tan-nar, il-partijiet, komponenti u ammunizzjoni tagħhom, li tissupplimenta l-Konvenzjoni tan-Nazzjonijiet Uniti kontra l-kriminalità organizzata transnazzjonali (il-Protokoll tan-NU dwar l-Armi tan-Nar) u li jistabbilixxi awtorizzazzjoni għall-esportazzjoni, u miżuri rigward l-importazzjoni u t-transitu għall-armi tan-nar, il-partijiet u l-komponenti tagħhom u l-ammunizzjoni; e) Id-Direttiva 2009/81/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà; u f) Ir-Regolament tal-Kunsill (KE) Nru 428/2009, tal-5 ta’ Mejju 2009, li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju. (4) Strument legalment vinkolanti dwar l-ogħla standards komuni internazzjonali possibbli għat-trasferimenti tal-armi konvenzjonali jikkonċerna kwistjonijiet li jaqgħu taħt il-kompetenza esklużiva tal-Unjoni għaliex huma fl-ambitu tal-politika kummerċjali Komuni jew il-konklużjoni tat-Trattat dwar il-Kummerċ tal-Armi jista’ jaffettwa r-regoli komuni msemmija hawn fuq jew jibdel il-kamp tal-applikazzjoni tagħhom. (5) Jeħtieġ li l-Istati Membri jingħataw, b’mod eċċezzjonali, l-awtorizzazzjoni li jinnegozjaw it-Trattat dwar il-Kummerċ fl-Armi fuq dawk l-affarijiet li jaqgħu taħt il-kompetenza esklużiva tal-Unjoni. (6) Din id-deċiżjoni ma tkoprix dawk l-elementi tat-Trattat dwar il-Kummerċ fl-Armi li jistgħu jaqgħu taħt il-kompetenza tal-Unjoni skont is-CFSP u li jirrelataw mal-acquis tas-CFSP. ADOTTA DIN ID-DEĊIŻJONI: Artikolu 1 L-Istati Membri huma b’dan awtorizzati jinnegozjaw dawk l-affarijiet li jaqgħu taħt il-kompetenza esklużiva tal-Unjoni fil-Konferenza tan-Nazzjonijiet Uniti dwar it-Trattat dwar il-Kummerċ fl-Armi . L-Istati Membri għandhom jikkoordinaw bl-appoġġ tar-rappreżentanti tal-Kummissjoni u tas-Servizz Ewropew għall-Azzjoni Esterna, li għandhom jassistu wkoll fin-negozjati kif inhu xieraq. Artikolu 2 In-negozjati għandhom isiru skont id-Direttivi tan-negozjar stipulati fl-Anness. Artikolu 3 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President ANNESS (1) It-Trattat dwar il-Kummerċ fl-Armi ma għandu jkun fih l-ebda dispożizzjoni li żżomm lill-Istati Membri milli japplikaw: (a) Id-Direttiva tal-Kunsill 91/477/KEE tat-18 ta’ Ġunju 1991 dwar il-kontroll tal-akkwist u l-pussess ta’ armi, kif emendata; (b) Id-Direttiva tal-Kunsill 93/15/KEE tal-5 ta' April 1993 dwar l-armonizzazzjoni tad-dispożizzjonijiet dwar id-dħul fis-suq u s-superviżjoni ta' splussivi għall-użu ċivili, kif emendata; (c) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, kif emendata; (d) Id-Direttiva 2009/81/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà;; (2) It-Trattat dwar il-Kummerċ fl-Armi ma għandu jkun fih l-ebda dispożizzjoni li tillimita l-moviment liberu ta’ merkanzija, persuni, servizzi u kapital fi ħdan is-suq intern tal-Unjoni, sakemm ir-restrizzjoni ma tkunx speċifikament ġustifikata bl-Artikolu 346 tat-TFUE. (3) Kull miżura stipulata fit-Trattat li tillimita l-importazzjonijiet jew l-esportazzjonijiet minn/lejn l-Unjoni, jew it-tranżitu mit-territorju tal-Unjoni għandha tkun kompatibbli ma’ kwalunkwe dispożizzjoni applikabbli tal-liġi tal-Unjoni, inklużi b’mod partikolari: (a) Ir-Regolament tal-Kunsill (KE) Nru 260/2009 tas-26 ta' Frar 2009 dwar ir-regoli komuni għall-importazzjonijiet; (b) Ir-Regolament tal-Kunsill (KE) Nru 1061/2009 tad-19 ta’ Ottubru 2009 li jistabbilixxi regoli komuni għall-esportazzjonijiet; (c) Ir-Regolament (UE) Nru 258/2012 tal-Parlament Ewropew u tal-Kunsill tal-14 ta’ Marzu 2012 li jimplimenta l-Artikolu 10 tal-Protokoll tan-Nazzjonijiet Uniti kontra l-iffabrikar illeċitu ta’ u l-ittraffikar fl-armi tan-nar, il-partijiet, komponenti u ammunizzjoni tagħhom, li jissupplimenta l-Konvenzjoni tan-Nazzjonijiet Uniti kontra l-Kriminalità Organizzata Transnazzjonali (il-Protokoll tan-NU dwar l-Armi tan-Nar), u li jistabbilixxi awtorizzazzjoni għall-esportazzjoni, u miżuri rigward l-importazzjoni u t-transitu għall-armi tan-nar, il-partijiet u l-komponenti tagħhom u l-ammunizzjoni; u (d) Ir-Regolament tal-Kunsill (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju; (e) Id-Direttiva 2009/43/KE tal-Parlament Ewropew u tal-Kunsill tas-6 ta’ Mejju 2009 dwar l-issimplifikar tat-termini u l-kundizzjonijiet tat-trasferimenti ta’ prodotti relatati mad-difiża fil-Komunità, kif emendata; (4) It-Trattat dwar il-Kummerċ fl-Armi għandu jinkludi dispożizzjonijiet li jippermettu lill-Unjoni Ewropea ssir Parti fit-Trattat. [1] ĠU C , p. .